倒次元韻
作者：吳融
朝代：唐

paragraphs: 南陌來尋伴，東城去卜鄰。
生憎無賴客，死憶有情人。
似束腰支細，如描髮彩勻。
黃鸝裁帽貴，紫燕刻釵珍。
身近從淄右，家元接觀津。
雨臺誰屬楚，花洞不知秦。
淚滴空牀冷，妝濃滿鏡春。
枕涼欹琥珀，簟潔展麒麟。
茂苑廊千步，昭陽扇九輪。
陽城迷處笑，京兆畫時嚬。
魚子封牋短，蠅頭學字真。
易判期已遠，難諱事還新。
艇子愁衝夜，驪駒怕拂晨。
如何斷岐路，免得見行塵。